初到忠州登東樓寄萬州楊八使君
作者：白居易
朝代：唐

paragraphs: 山束邑居窄，峽牽氣候偏。
林巒少平地，霧雨多陰天。
隱隱煮鹽火，漠漠燒畬煙。
賴此東樓夕，風月時翛然。
憑軒望所思，目斷心涓涓。
背春有去雁，上水無來船。
我懷巴東守，本是關西賢。
平生已不淺，流落重相憐。
水梗漂萬里，籠禽囚五年。
新恩同雨露，遠郡鄰山川。
書信雖往復，封疆徒接連。
其如美人面，欲見杳無緣。